โครงการ SOHO ค้นพบดาวหางดวงที่ 3000 ผู้พบคือคุณวรเชษฐ์ บุญปลอด จากประเทศไทย โครงการ SOHO ดาวเทียมที่ยิงขึ้นไปโคจรรอบดวงอาทิตย์ตั้งแต่ปี 1995 มีส่วนสำคัญในการค้นพบดาวหาง (comet) จำนวนมาก ก่อนหน้าโครงการนี้มีบันทึกดาวหางเพียงประมาณ 900 ดวง (12 ดวงพบจากในอวกาศ) แต่หลังจากเริ่มโครงการนี้ก็มีการพบดาวหางโดยภาพจาก SOHO นับพันดวง โดยครบ 1000 ดวงในปี 2005 และครบ 2000 ดวงในปี 2010 และเมื่อวันที่ 13 ที่ผ่านมา ดาวหางดวงที่ 3000 ทึ่ค้นพบจากภาพของ SOHO ก็ถูกค้นพบโดยคุณวรเชษฐ์ บุญปลอด จากประเทศไทย (Twitter: @worachate)  คุณวรเชษฐ์ระบุว่ามีความยินดีอย่างมากที่เป็นส่วนหนึ่งของหลักชัยของโครงการ SOHO และขอบคุณองค์กรที่ร่วมในโครงการนี้ ทั้ง NASA, ESA, และ SOHO ที่เปิดโอกาส พร้อมกับขอบคุณนักล่าดาวหางอื่นๆ  ก่อนหน้านี้คุณวรเชษฐ์คาดไว้ว่าการค้นพบดาวหางดวงที่ 3000 น่าจะเป็นช่วงปลายเดือนสิงหาคมไปจนถึงต้นเดือนกันยายน การคาดการณ์นี้ไม่ผิดไปมากนัก  การค้นหาดาวหางดวงที่ 3000 ของ SOHO มีการแข่งขันกันในหมู่นักล่าดาวหาง จัดโดยนาซ่าและมีของรางวัลเป็นหนังสือ, ดีวีดี, เข็มที่ระลึก, และป้ายจากนาซ่า  ที่มา - NASA
คุณวรเชษฐ์ บุญปลอด คุณวรเชษฐ์ บุญปลอด คุณวรเชษฐ์ คุณวรเชษฐ์